Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (annetun komission delegoidun asetuksen (EU) 2019/33 17 artiklan 2 ja 3 kohta)

(2021/C 369/02)

Tämä tiedonanto julkaistaan annetun komission delegoidun asetuksen (EU) 2019/33 17 artiklan 5 kohdan mukaisesti (1).

YHTENÄISEN ASIAKIRJAN VAKIOMUUTOSTA KOSKEVA TIEDONANTO

Cava

PDO-ES-A0735-AM10

Tiedonannon päivämäärä: 25. kesäkuuta 2021

HYVÄKSYTYN MUUTOKSEN KUVAUS JA PERUSTELUT

1. ”Guarda Superior” -kuohuviiniä tuottavia viinitarhoja koskevat edellytykset

KUVAUS

Asetetaan seuraavat vaatimukset: Cava ”Guarda Superior” -kuohuviinien (”Reserva”, ”Gran Reserva” ja ”Paraje Calificado”) tuotantoon tarkoitetut viinitarhat on sertifioitava luonnonmukaisiksi siten, että luonnonmukaisuuden sertifioinnin tosiasialliseen täytäntöönpanoon sovelletaan viiden vuoden siirtymäaikaa. Lisäksi viinitarhojen on oltava vähintään 10 vuotta vanhoja.

Eritelmän kohtaa 3.a on muutettu. Sama muutos on tehty yhtenäisen asiakirjan kohtaan 5 a.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Cava-alueen erityinen ilmasto, jota luonnehtivat sateiden, leutojen lämpötilojen ja auringonpaisteen kaltaiset tekijät, mahdollistaa sen, että viiniköynnökset voidaan kasvattaa luonnonmukaista viljelyä koskevien sääntöjen mukaan, mikä lisää ympäröivän alueen luonnon monimuotoisuutta. Lisäksi kuluttajat haluavat yhä useammin ostaa luonnonmukaisia tuotteita, jotka on tuotettu kestävästi ympäröivää aluetta, maisemaa ja ympäristöä kunnioittaen.

Edellä esitetty huomioon ottaen se, että korkeaa laatua edustava tuotantosegmentti on peräisin yksinomaan viinitarhoilta, jotka on luokiteltu luonnonmukaisiksi, asettaa Cavan etulyöntiasemaan verrattuna muualla maailmassa kuohuviinejä tuottaviin kilpailijoihin, joilla on vaikeuksia sertifioida tuotteitaan luonnonmukaisiksi. Tämä johtuu pääasiassa ilmasto-olosuhteista niillä maantieteellisillä alueilla, joilla ne toimivat.

Siirtymäkaudeksi on asetettu viiden vuoden mittainen pitkä ajanjakso, jotta kaikki toimijat voivat tehdä mahdollisia tarpeellisiksi katsomiaan muutoksia helpottaakseen mukautumisprosessia oikeasuhtaisuuden, alhaisempien kustannusten ja tasapuolisuuden kannalta.

Kymmenen vuotta vanhalla viinitarhalla on riittävän kehittynyt juuristo, jotta viiniköynnökset sietävät paikalliselle ilmastolle tyypillisiä vaihtelevia sateita. Kymmenen vuoden kuluttua viiniköynnöksen tuotannon katsotaan olevan säännöllistä, ja siinä vaiheessa sekä viininviljelijä että viininvalmistamo ovat valvoneet rypäleiden laatua ja potentiaalia usean vuoden ajan. Tämän ansiosta ne voivat päättää, soveltuvatko rypäleet sellaisten Cava-kuohuviinien tuotantoon, joiden kypsymisaika on pitkä.

2. Cava ”Reserva” -kuohuviinin kypsyttämistä koskevan vähimmäisajan pidentäminen

KUVAUS

Cava ”Reserva” -kuohuviinien kypsyttämistä koskevaa vähimmäisaikaa on pidennetty 15 kuukaudesta 18 kuukauteen.

Eritelmän kohtaa 3.b.3 on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Tavoitteena on, että Cava ”Reservan” kypsymisaika on pidempi ja laatu korkeampi, jolloin se erottuu yhä enemmän ”Guarda” -tuotesegmentistä.

3. Pienempien maantieteellisten yksiköiden (alueet ja osa-alueet) määrittäminen ja ”paraje calificado” -alueiden rajaaminen

KUVAUS

Alkuperänimityksellä suojatun Cavan maantieteellinen alue on jaettu seuraaviin pienempiin maantieteellisiin yksiköihin: ALUEET, OSA-ALUEET JA ”PARAJE CALIFICADO” -ALUEET. ”Paraje calificado” -alueet oli jo mainittu tuote-eritelmässä, mutta nyt eritelmään on sisällytetty luettelo jo hyväksytyistä alueista, jotka on rajattu tarkkaan.

Eritelmän kohtaa 4 on muutettu. Sama muutos on tehty yhtenäisen asiakirjan kohtaan 6.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Yksi niistä tekijöistä, jonka ansiosta viiniä arvostetaan enemmän ja se tunnistetaan helpommin, on sen alkuperä. Näin ollen on katsottu tarpeelliseksi jakaa alkuperänimityksellä suojattu Cava alueisiin, jotta kuluttajien ja markkinoiden on helpompaa tunnistaa kuluttamansa Cava-kuohuviinin alkuperä, jolloin tuote saa lisäarvoa.

Aluejaolla on tarkoitus korostaa arvoa ja laatua merkiksi viininvalmistamoille, jotka haluavat tähän osallistua. Siihen viittaaminen etiketissä on siten vapaaehtoista.

Aluejaon tasoja on kolme: Ensimmäisen tason aluejako on tehty yleisten ilmasto- ja maantieteellisten ominaisuuksien mukaan perustuen alkuperänimityksen määritelmään. Näin saadaan kolme erillistä aluetta. Toinen taso koostuu osa-alueista, jotka määritellään niiden perustana olevien erityisten ilmastoon ja vuoristoon liittyvien sekä historiallisten tai inhimillisten ominaisuuksien mukaan. Tarkin eli kolmas taso on ”Paraje Calificado”, joka määritellään yksilöimällä asianomaiset palstat. Maaperään, ilmastoon ja viljelyyn liittyvien erityispiirteiden on erotuttava ympäröivän alueen erityispiirteistä.

4. Cava ”Guarda Superior” -kuohuviinien tuotantoon tarkoitettujen viinitarhojen enimmäistuotoksen rajoittaminen

KUVAUS

Cava ”Guarda Superior” -kuohuviinien (”Reserva”, ”Gran Reserva” ja ”Paraje Calificado”) tuotantoon tarkoitettujen viinitarhojen enimmäistuotoksen on oltava 10 000 kg/ha.

Eritelmän kohtaa 5 on muutettu. Sama muutos on tehty yhtenäisen asiakirjan kohtaan 5 b.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Tämä on selkeästi laatupainotteinen toimenpide, jonka tavoitteena on, että viinitarhaa hoidetaan ja hallitaan niin, että saadaan korkealaatuisia rypäleitä, joiden sokeripitoisuus on mahdollisimman korkea. Pienemmät sadot merkitsevät sitä, että saaduista rypäleistä valmistetut viinit ovat tasapainoisempia, niiden oletettu happamuusaste on korkeampi ja niiden alkoholipitoisuus on todennäköisesti tavallista korkeampi ja sokeripitoisuus suurempi. Nämä tekijät ovat ihanteellisia viineille, joiden kypsymisaika on pitkä. Maaperän muokkaus- ja viljelymenetelmät on sovitettava alhaisempiin tuotantomääriin, jotta tuotetut viinit ovat tasapainoisempia ja viiniköynnös kärsii vähemmän.

5. ”Guarda Superior” -viinitarharekisterin perustaminen

KUVAUS

Cava ”Guarda Superior” -kuohuviinien (”Reserva”, ”Gran Reserva” ja ”Paraje Calificado”) valmistukseen sopivia rypäleitä tuottaville viinitarhoille on perustettu erityinen rekisteri. Lisäksi on vahvistettu rekisteröinnin edellytykset ja seuraukset niiden noudattamatta jättämisestä.

Eritelmän kohtia 3.a ja 8.b.i on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Näin voidaan yksilöidä viinitarhat, jotka täyttävät Cava ”Guarda Superior” -kuohuviinin tuotantoedellytykset, ja tuotesertifioinnin tarkastus on helpompaa. Tavoitteena on edistää tuotteen jalostamista viininviljelyvaiheesta lähtien, toisin sanoen tuotannon alkulähteellä, sekä kannustaa viljelijöitä kasvattamaan ”Guarda Superior” -luokan viiniköynnöksiä, jotka täyttävät vaaditut laatutekijät. Tämä tarkoittaa myös, että leikkaus-, lannoitus-, maanmuokkaus-, sadonkorjuu- ja muissa viljelymenetelmissä painopiste on laadukkaiden rypäleiden tuottamisessa. Erityisesti Cavan tuotannossa keskitytään tekijöihin, jotka vastaavat viininvalmistamoiden asettamiin vaatimuksiin perusviineille, joiden kypsymisaika on pitkä. Lisäksi painotetaan happopitoisuutta, alkoholipitoisuutta ja muita ominaisuuksia, joita SAN-nimityksellä ”Cava” suojattuja kuohuviinejä koskevat säännöt edellyttävät.

Lisäksi tavoitteena on vahvistaa tiiviimpi yhteys viinitarhan, viininviljelijän, viiniteknikon, viininvalmistamon ja valmistettavan tuotteen välillä.

6. ”Guarda Superior” -rypäleiden ja -kuohuviinin erillistä käsittelyä koskevien vaatimusten käyttöönotto

KUVAUS

Seuraavat seikat on asetettu vaatimukseksi Cava ”Guarda Superior” -kuohuviinin (”Reserva”, ”Gran Reserva” ja ”Paraje Calificado”) tuotannolle: osana suojatun tuotteen tuotannon jäljitysprosessia ”Guarda Superior” -viinitarhoilta tulevat rypäleet on niiden saavuttua viininvalmistamoon purettava muista rypäleistä erillään, jotta ne voidaan varustaa merkinnällä ”Guarda Superior” ja ”Reserva”, ”Gran Reserva” tai ”Paraje Calificado”.

Jotta merkintänä voi olla ”Guarda Superior” ja ”Reserva”, ”Gran Reserva” tai ”Paraje Calificado”, perusviini, jota käytetään Cava ”Guarda Superior” -kuohuviinin valmistukseen, on niin ikään tuotettava, luokiteltava ja tarjottava myyntiin viininvalmistamossa erillään muista perusviineistä, jotka on tarkoitettu yleisesti Cava-kuohuviinien valmistukseen.

Eritelmän kohtaa 8.b.iii on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Viinitarhoille asetetut vaatimukset, toisin sanoen erityinen rekisteröinti, luomusertifikaatti, kymmenen vuoden vähimmäisikä sekä sadon pienentäminen, ovat tekijöitä, joiden on tarkoitus erottaa Cava ”Guarda Superior” muista tuotteista laadun näkökulmasta.

Tästä syystä pidetään tarpeellisena, että näillä viljelypalstoilla kasvaneet rypäleet korjataan erillään muilla palstoilla kasvaneista rypäleistä, jotka eivät täytä näitä vaatimuksia. Näin ollen, kun ”Guarda Superior” -luokituksen mukaisilta palstoilta peräisin olevat rypäleet lastataan perävaunuihin, niitä ei saa sekoittaa sellaisilta palstoilta peräisin olevien rypäleiden kanssa, joilla ei ole luokitusta ”Guarda Superior”. Viininvalmistamoissa rypäleet on sen vuoksi purettava erikseen eri vastaanottosäiliöihin, jotta varmistetaan rypäleiden jäljitettävyys ja niiden erillinen käsittely.

Koska rypäleet on purettava erikseen eri vastaanottosäiliöihin viininvalmistamoissa, koko perusviinin tuotantoprosessi, sen luokittelu ja saattaminen markkinoille on suoritettava erikseen, jotta varmistetaan jäljitettävyys viinitarhalta aina siihen asti, kun Cavan perusviini valmistuu. ”Guarda Superior” -tuotantosegmentistä peräisin olevien viinien sekoittaminen ”Guarda” -segmenttiin kuuluvien viinien kanssa ei ole sallittua. Jos viinejä sekoitetaan, sekoitusta pidetään viininä, joka kuuluu ”Guarda” -segmenttiin.

7. Erityisen tirage-sulkimen käyttöönotto cava ”Guarda Superior” -kuohuviineissä

KUVAUS

Pulloissa, joihin on tarkoitus lisätä merkinnät ”Guarda Superior” ja ”Reserva”, ”Gran Reserva” ja ”Paraje Calificado”, käytettävät sulkimet on merkittävä vastaavasti.

Eritelmän kohtaa 8.b.iii on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Jäljitettävyyden ja kypsymisen valvonnan varmistamiseksi on tärkeää, että voidaan eritellä kypsytettäväksi tarkoitetut ”Guarda Superior” -segmenttiin kuuluvat Cava-pullojen erät ”Guarda” -segmenttiin kuuluvista Cava-pulloista. Siksi ”Guarda Superior” -segmentin perusviinistä tuotettujen Cava-pullojen kruunukorkeissa on oltava erityinen merkki.

Merkin ansiosta sääntöjen noudattamista valvovat yksiköt voivat valvoa eriä tuotantoprosessin aikana ja tarkastaa pullovarastot ja kypsymisen fyysisten tarkastusten avulla sekä arvioimalla erilaisia ilmoituksia, joita toimijan edellytetään tekevän.

8. Cava ”Guarda Superior” -kuohuviinin tirage-vaiheen ajankohtaa koskeva rajoitus

KUVAUS

Niiden kuohuviinien kohdalla, joilla on lupa käyttää ”Guarda Superior” -merkintää (”Reserva”, ”Gran Reserva” ja ”Paraje Calificado”), tirage-vaihe on suoritettava kyseistä sadonkorjuuta seuraavan vuoden 1. tammikuuta jälkeen.

Eritelmän kohtaa 8.b.iv on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Tuotantoprosessin tavoitteena on tuottaa korkealaatuisia perusviinejä (”Guarda Superior”), joissa on enemmän luonnetta. Samalla halutaan välttää sellaisten viininvalmistamoissa suoritettavien toimenpiteiden tai viininvalmistusmenetelmien tarve, jotka saattavat vaikuttaa laatuun kielteisesti.

9. Cava ”Paraje Calificado” -kuohuviinin vuosikertavaatimusta koskevan kohdan siirtäminen toiseen kohtaan sekä muutos viinin siirtämistä vaakatasossa tai alaviistossa asennossa koskeviin rajoituksiin

KUVAUS

Cava ”Paraje Calificado” -kuohuviinille asetettu vaatimus ilmoittaa vuosikerta on siirretty eritelmän kohdasta 8.b.iv kohtaan 8.b.vii, joka on oikea paikka, koska se liittyy merkintöihin.

Vastaavasti Cava ”Paraje Calificado”- ja ”Gran Reserva” -kuohuviineille, joita ei saa tarjota myyntiin vaakatasossa tai alaviistossa asennossa, asetettu vaatimus on siirretty kohtaan 8.b.x, joka on oikea paikka, koska siinä käsitellään tuotteiden siirtämistä.

Eritelmän kohtia 8.b.iv, 8.b.vii ja 8.b.x on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Muutokset ovat luonteeltaan toimituksellisia. Eritelmän tekstiä on jäsennelty selkeämmäksi ja johdonmukaisemmaksi.

10. Pienempien maantieteellisten yksiköiden (alue, osa-alue ja ”Paraje Calificado”) käyttöä merkinnöissä koskevien edellytysten ottaminen käyttön

KUVAUS

Eritelmään on sisällytetty kohtaan 8.b.vi kuvaus siitä, miten ja millaisin edellytyksin pienempiä maantieteellisiä yksiköitä voidaan käyttää Cava-kuohuviinin esittelyssä.

Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Koska tällä muutoksella eritelmään lisätään alueita ja osa-alueita eli pienempiä maantieteellisiä yksikköitä, on tarpeen säännellä, miten näitä nimiä voidaan käyttää Cava-kuohuviinin esittelyssä.

11. Cava ”Reserva” -kuohuviinin vuosikertaa koskevan merkintävaatimuksen käyttöönotto

KUVAUS

Cava ”Gran Reserva”- ja ”Cava Paraje” -kuohuviineihin jo sovellettavaa vaatimusta ilmoittaa satovuosi merkinnöissä laajennetaan koskemaan Cava-kuohuviinejä, joissa käytetään merkintää ”Reserva”.

Eritelmän kohtaa 8.b.vii on muutettu. Sama muutos on tehty yhtenäisen asiakirjan kohtaan 9.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Vuosikerran ilmoittamista edellytetään Cava ”Gran Reserva”- ja Cava ”Paraje Calificado” -kuohuviinien lisäksi myös Cava ”Reserva” -kuohuviineissä. Siten koko ”Guarda Superior” -segmentin on ilmoitettava vuosikerta viinien merkinnöissä. Tämän toimenpiteen tavoitteena on esitellä ”Guarda Superior” -segmenttiin kuuluvat tuotteet ja korostaa eri vuosikertoja, mikä on yleinen käytäntö muiden alkuperänimitysten maineikkaissa viineissä sekä Cava DO -kuohuviineissä.

12. ”guarda”- ja ”Guarda Superior” -tuotesegmenttien luonti

KUVAUS

Segmentoinnissa tehdään ero kahden suurimman tuotesegmentin välillä ”Cavan” laatumerkinnän puitteissa.

Tuotesegmentti, jolla on merkintä ”Guarda”, säilyttää ”Cavan” nykyiset tuotanto-ominaisuudet, kun taas uusi ”Guarda Superior” -segmentti on perustettu kattamaan Cava-kuohuviinit, joilla on merkinnät ”Reserva”, ”Gran Reserva” ja ”Paraje Calificado”.

Eritelmän kohtaa 8.b.vii on muutettu. Sama muutos on tehty yhtenäisen asiakirjan kohtaan 9.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

SAN-nimityksellä suojatun Cava-kuohuviinin tuote-eritelmässä tehdään selkeämpi ero eri tuotetyyppien ja -valikoimien välillä. Näin kuluttajan on helpompaa tunnistaa laatuominaisuudet, jotka ovat tyypillisiä kullekin näille tyypeille ja valikoimille. Tässä ehdotuksessa vahvistetaan uudet laatu- ja merkintäsäännöt kullekin tuotetyypille, jotta kunkin kategorian yksilöiminen ja erottaminen toisistaan on helpompaa.

13. Uusien sinettien lisääminen

KUVAUS

Sinetteihin on sisällytettävä maininnat ”Guarda” tai ”Guarda Superior” alkuperän tai pienemmän maantieteellisen yksikön rinnalle. Koska merkinnöissä ilmoitetaan pienemmät maantieteelliset yksiköt sekä maininnat ”Guarda” tai ”Guarda Superior”, niitä vastaavan sinetin käyttö on pakollista.

Eritelmän kohtaa 8.b.viii on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Numeroiduille tarkistussineteille on vahvistettava uusi kuvio, jotta kuluttajien on helpompi erottaa asianomaiset kaksi segmenttiä, ”Guarda” ja ”Guarda Superior”, toisistaan sekä panna tapauksen mukaan merkille pienempi maantieteellinen yksikkö. Tarkoituksena on tarjota kuluttajille selkeämpää tietoa, jota varmistamassa on ennen kaikkea SAN-nimityksellä ”Cava” suojatun kuohuviinipullon sinetti.

14. Termin ”kaikista tuotantovaiheista vastaava tuottaja” (”elaborador integral”) käyttöönotto

KUVAUS

Uudella erityisellä termillä kuvataan sellaisten viininvalmistamoiden luokkaa, joissa koko puristus- ja viininvalmistusprosessi toteutetaan sataprosenttisesti valmistamon omissa tiloissa.

Eritelmään lisätään termiä ”kaikista tuotantovaiheista vastaava tuottaja” käsittelevä kohta 8.b.ix. Sama muutos on tehty yhtenäisen asiakirjan kohtaan 9.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Kutakin viininvalmistamoa varten on luotu oma erityisetiketti. Se kiinnitetään pulloon, ja se muodostaa osan merkinnöistä. Sen avulla kuluttajat voivat tunnistaa ne viininvalmistamot, jotka tuottavat perusviininsä sataprosenttisesti omissa tiloissaan. Tavoitteena on eriyttää tuotteet, jotta kuluttajat voivat tehdä eron ei niinkään tuotetyypin vaan viininvalmistamotyypin ja tuotantomallin perusteella. Joissakin kuluttajaryhmissä tämä assosioituu pienimuotoisempaan tuotantoon ja yhdistyy määrättyyn alueeseen sekä sen myötä tekijöihin, jotka voidaan liittää laatuun. Lisäksi tämäntyyppisen tuottajan toimintaa suojellaan ja sille annetaan tunnustusta alkuperänimityksen puitteissa.

15. Pakollisia ilmoituksia koskeva selvennys

KUVAUS

Alkuperänimitystä koskevat sisäiset säännöt on lisätty perusteluna sille vaatimukselle, että rekisteröityjen toimijoiden on toimitettava ilmoituksia sääntelyneuvostolle.

Eritelmän kohtaa 8.b.xi on muutettu. Yhtenäistä asiakirjaa ei muuteta.

Kyseessä on vakiomuutos, koska sen ei katsota kuuluvan mihinkään komission delegoidun asetuksen (EU) 2019/33 14 artiklan 1 kohdassa säädettyyn muutostyyppiin.

PERUSTELUT

Lujitetaan yhteyttä toimijoiden ja alkuperänimitystä koskevien sisäisten sääntöjen välillä ja asetetaan tiukka velvoite noudattaa näitä sääntöjä, jotta varmistetaan suojatun tuotteen parempi valvonta.

YHTENÄINEN ASIAKIRJA

1. Tuotteen nimi

Cava

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

5. Laatukuohuviini

4. Viini(e)n kuvaus

Laatukuohuviini

Lyhyt kirjallinen kuvaus

Cava – valkoinen tai rosee: puhdas ja kirkas kuohuviini, jossa hiilidioksidia purkautuu jatkuvasti pieninä helmen muotoisina kuplina. Valkoisen Cavan väri vaihtelee vaaleankeltaisesta oljenkeltaiseen. Roseen Cavan värin voimakkuus vaihtelee lukuun ottamatta violetinvärisiä roseekuohuviinejä. Cavalle on tunnusomaista hedelmäiset, kevyen hapokkaat, raikkaat ja tasapainoiset aromit sekä tuoksun välityksellä tulevat hiivamaiset vivahteet.

Cava ”Gran Reserva” – valkoinen tai rosee: tasapainoinen kuohuviini, jossa on kypsien hedelmien ja paahdettujen pähkinöiden vivahteita, monitahoinen ja puhdas tuoksu sekä vivahteita pitkäaikaisesta sakkakypsytyksestä.

Cava ”Paraje Calificado” – valkoinen tai rosee: monitahoinen tuoksu, täydellinen yhdistelmä alueen omien mineraalien vivahteita sekä häivähdys paahdettuja pähkinöitä. Kitalaella esiin tulee viinin täydellinen rakenteellinen tasapaino, kermaisuus ja hapokkuus.

Tässä yhtenäisessä asiakirjassa ei ole määritelty raja-arvoja analyyttisille ominaisuuksille, joita koskee asiaankuuluva EU:n lainsäädäntö.

Yleiset analyyttiset ominaisuudet

Kokonaisalkoholipitoisuus enintään (til-%):

–

Todellinen alkoholipitoisuus vähintään (til-%):

10,8

Kokonaishappopitoisuus vähintään:

5 g/l viinihappona ilmaistuna

Haihtuvien happojen pitoisuus enintään (milliekvivalenttia/litra):

10,83

Kokonaisrikkidioksidipitoisuus enintään (mg/litra):

160

5. Viininvalmistusmenetelmät

5.1. Olennaiset viininvalmistusmenetelmät

Erityinen viininvalmistusmenetelmä

Cavan perusviiniä voidaan valmistaa vain ensipuristetusta mehusta. Enimmäistuotos on 1 hehtolitra rypälemehua/viiniä 150 rypälekilogrammaa kohden. Valmistukseen käytetään terveitä rypäleitä, joiden luonnollinen vähimmäisalkoholipitoisuus on alueesta riippuen 8,5–9 tilavuusprosenttia. Perusviinit valmistetaan käyttäen vain puristettua mehua mutta ei rypäleen muita osia; roseen valmistuksessa käytettävistä rypäleistä vähintään 25 prosenttia on oltava tummia rypälelajikkeita.

Cava ”Paraje Calificado” -viinin valmistuksessa noudatetaan seuraavia edellytyksiä:

— Uuttamisen enimmäistuotos 0,6 hehtolitraa rypälemehua 100 rypälekilogrammaa kohden.

— Seuraavat toimenpiteet ovat kiellettyjä: rypälemehujen ja/tai perusviinin luonnollisen alkoholipitoisuuden keinotekoinen kasvattaminen, happopitoisuuden kasvattaminen ja värimuutokset.

— Perusviinin vähimmäishappopitoisuus on 5,5 g/l (5 g/l muissa Cava-kuohuviineissä).

— Perusviinin pH-arvo on enintään 3,3 (3,4 muissa Cava-kuohuviineissä).

Viljelykäytäntö

Viininviljelyalojen katsotaan tuottavan Cavan tuotantoon soveltuvia rypäleitä hyväksytyn lajikkeen kolmannesta kasvukaudesta lähtien. Viljelmän istutustiheys on 1 500 – 3 500 köynnöstä hehtaaria kohden ja koulintamenetelmä perinteinen goblet- tai espalier-menetelmä.

Rypäleiden, joita käytetään sellaisten kuohuviinien valmistukseen, joilla on lupa käyttää merkintöjä ”Reserva”, ”Gran Reserva” ja ”Paraje Calificado”, on oltava peräisin vähintään kymmenen vuotta vanhoilta viinitarhoilta, jotka toimivaltainen viranomainen on sertifioinut luonnonmukaisiksi.

5.2. Enimmäistuotokset

1. Cava 12 000 kg rypäleitä/ha

2. 80 hl/ha

3. Cava ”Paraje Calificado” 8 000 kg rypäleitä/ha

4. 48 hl/ha

5. Cava ”Reserva” ja ”Gran Reserva” 10 000 kg rypäleitä/ha

6. 66,66 hl/ha

6. Rajattu maantieteellinen alue

Maantieteellinen alue, jolla rypäleitä voidaan kasvattaa ja perusviiniä ja Cavaa valmistaa, sijaitsee jäljempänä lueteltujen kuntien alueella. Kunnat on jaoteltu tekstissä niiden maakuntien mukaan, joihin ne kuuluvat:

— Álava: Laguardia, Moreda de Álava ja Oyón.

— Badajoz: Almendralejo.

— Barcelona: Abrera, Alella, Artés, Avinyonet del Penedès, Begues, Cabrera d’Igualada, Cabrils, Canyelles, Castellet i la Gornal, Castellví de la Marca, Castellví de Rosanes, Cervelló, Corbera de Llobregat, Cubelles, El Masnou, Font-Rubí, Gelida, La Granada, La Llacuna, La Pobla de Claramunt, Les Cabanyes, Martorell, Martorelles, Masquefa, Mediona, Mongat, Òdena, Olérdola, Olesa de Bonesvalls, Olivella, Pacs del Penedès, Piera, Els Hostalets de Pierola, El Pla del Penedès, Pontons, Premià de Mar, Puigdàlber, Rubí, Sant Cugat Sesgarrigues, Sant Esteve Sesrovires, Sant fost de Campsentelles, Vilassar de Dalt, Sant Llorenç d’Hortons, Sant Martí Sarroca, Sant Pere de Ribes, Sant Pere de Riudevitlles, Sant Quintí de Mediona, Sant Sadurní d’Anoia, Santa Fe del Penedès, Santa Margarida i els Monjos, Santa Maria de Martorelles, Santa Maria de Miralles, Sitges, Subirats, Teià, Tiana, Torrelavit, Torrelles de Foix, Vallbona d’Anoia, Vallirana, Vilafranca del Penedès, Vilanova i la Geltrú ja Vilobí del Penedès.

— Girona: Blanes, Capmany, Masarac, Mollet de Perelada ja Perelada. La Rioja: Alesanco, Azofra, Briones, Casalarreina, Cihuri, Cordovín, Cuzcurrita de Río Tirón, Fonzaleche, Grávalos, Haro, Hormilla, Hormilleja, Nájera, Sajazarra, San Asensio, Tirgo, Uruñuela ja Villalba de Rioja.

— Lleida: Lleida, Fulleda, Guimerà, L’Albi, L’Espluga Calva, Maldà, Sant Martí de Riucorb, Tarrés, Verdú, El Vilosell ja Vinaixa.

— Navarra: Mendavia ja Viana.

— Tarragona: Aiguamúrcia, Albinyana, Alió, Banyeres del Penedès, Barberà de la Conca, Bellvei, Blancafort, Bonastre, Bràfim, Cabra del Camp, Calafell, Creixell, Cunit, El Catllar, El Pla de Santa Maria, El Vendrell, Els Garidells, Figuerola del Camp, Els Pallaresos, La Bisbal del Penedès, La Nou de Gaià, L’Arboç, La Riera de Gaià, La Secuita, L’Espluga de Francolí, Llorenç del Penedès, Masllorenç, Montblanc, Montferri, El Montmell, Nulles, Perafort, Pira, Puigpelat, Renau, Rocafort de Queralt, Roda de Berà, Rodonyà, Salomó, Sant Jaume dels Domenys, Santa Oliva, Sarral, Solivella, Vallmoll, Valls, Vespella, Vilabella, Vila-rodona, Vilaseca de Solcina, Vilaberd ja Vimbodí.

— Valencia: Requena.

— Zaragoza: Ainzón ja Cariñena.

Alue on jaettu kolmeen eri osaan (”COMTATS DE BARCELONA”, ”VALLE DEL EBRO” ja ”VIÑEDOS DE ALMENDRALEJO”); kaksi ensimmäistä on jaettu osa-alueisiin; lisäksi voidaan rajata ”parajes calificados” -alueet. Kaikki ovat pienempiä maantieteellisiä yksiköitä.

7. Pääasiallinen rypälelajike / pääasialliset rypälelajikkeet

CHARDONNAY

PUNAINEN GRENACHE

MACABEO – VIURA

PARELLADA

PINOT NOIR

TREPAT

XARELLO

8. Yhteyden/yhteyksien kuvaus

a) Luontoon ja ihmiseen liittyvät tekijät

LUONTOON LIITTYVÄT TEKIJÄT: Maaperä on useimmiten kalkkipitoista, vähähiekkaista ja melko savipitoista. Siinä on tavallisesti vain vähän orgaanista ainesta, eikä se ole yleensä kovin hedelmällistä.

Alueen yleispiirteet ovat Välimeren ympäristölle tyypillisiä: Kesäkausi on pitkä, ja vuorokaudessa on runsaasti valoisaa aikaa. Lämpötilat ovat korkeita keväästä kesään, ja suurten lämpötilanvaihteluiden ansiosta rypäleet, myös lajikkeet, joiden kasvukausi on pidempi, kypsyvät hyvin. Sademäärä on vähäinen, ja se jakaantuu epätasaisesti eri vuodenajoille. Tämä tarkoittaa, että kasvukauden aikana vettä sataa niukasti ja suhteellinen ilmankosteus on alhainen. Tästä syystä erityisesti rypäleiden kypsymisvaiheessa vedestä on selkeästi puutetta. Alueella vallitseva Välimeren ilmasto vaihtelee meren läheisyydessä vallitsevasta rannikon lauhkeasta ilmastosta mantereen sisämaa-alueiden ankarampaan ilmastoon, jossa talvet ovat kylmiä ja kesät kuumia. Keskimääräinen vuotuinen sademäärä on 500 mm, ja sateita esiintyy useammin syksyisin ja keväisin. Valoa on runsaasti: auringonvaloa saadaan noin 2 500 tuntia eli riittävästi, jotta rypäleet kypsyvät kunnolla.

IHMISEEN LIITTYVÄT TEKIJÄT: Useat viinintuottajaperheet alkoivat valmistaa kuohuviinejä 1800-luvun loppupuolella maaseudulla Barcelonan maakunnassa. He käyttivät tuohon aikaan samppanjamenetelmänä tunnettua menetelmää, jossa kuplat synnyttävä toinen käyminen tapahtuu pullossa. Ensimmäiset pullot Cavaa valmistettiin vuonna 1872 Sant Sadurní d’Anoian kunnassa. Tirage-vaiheen jälkeen kuohuviinipulloja säilytettiin maanalaisissa luolissa, joissa oli riittävä suhteellinen ilmankosteus ja joiden ympäristölämpötila oli noin 13–15 oC ympäri vuoden. Luolien avulla ehkäistiin pullojen tärinää, jota on syytä välttää laadukkaiden kuohuviinien valmistuksessa. Tällaiset olosuhteet ovat optimaaliset, jotta kuohuviinin toinen käyminen ja kypsyminen tapahtuvat oikein. Kuohuviinien kypsyttämispaikka eli luola, espanjan kielellä ”cava”, antoi lopulta nimen myös itse viinille. Eniten viljeltyjä rypälelajikkeita ovat Macabeo, Xarel·lo ja Parellada, jotka muodostavat 85 prosenttia Cavan valmistukseen käytetyistä lajikkeista. Näitä kolmea lajiketta käytetään eri suhteissa kaikissa kyseisellä rajatulla maantieteellisellä alueella valmistettavissa perusviineissä. Alhainen istutustiheys, 1 500 – 3 500 kasvia hehtaaria kohden, parantaa osaltaan perusviinin laatua. Alueen niukan sademäärän sekä goblet- ja trellis-koulintamenetelmien johdosta tuottavia nuppuja syntyy kohtalaisesti, mikä rajoittaa enimmäistuotoksen määrän 12 000 kilogrammaan hehtaaria kohden. Lisäksi perusviiniä voidaan valmistaa vain ensipuristetusta mehusta (enintään 100 litraa rypälemehua 150 rypälekilogrammaa kohden). Rypäleet kypsyvät eri aikaan, ja eri lajikkeet kerätään erikseen. Perusviinin alkoholipitoisuus voi olla 9,5–11,5 tilavuusprosenttia, kokonaishappopitoisuus on yli 5 g/l, ja analyyttisilla indikaattoreilla varmistetaan sadon terveydellinen laatu. Lisäksi omena- ja viinihappoa on oltava suurin piirtein samassa suhteessa, ja tuotanto-olosuhteiden on oltava sellaiset, että toinen käyminen tapahtuu hitaasti ja viini ja hiiva ovat keskenään vuorovaikutuksessa (autolyysi), jolloin viineihin kehittyy hienostunut tuoksu ja ainutlaatuisia aistinvaraisia ominaisuuksia.

b) Yksityiskohtaisia tietoja tuotteen laadusta ja ominaispiirteistä

Kun valmistusprosessi on saatu päätökseen, ja toinen käyminen ja kypsyminen on tapahtunut pullossa yhdessä viinisakan kanssa, SAN-nimityksellä suojattujen Cava-kuohuviinien alkoholipitoisuus on 10,8–12,8 tilavuusprosenttia. Cava-kuohuviineille on tyypillistä alhainen pH-arvo (2,8–3,4), jolloin viini kypsyy hitaasti ajan myötä ja vahingollisen hapettumisen riski pienenee. Tällaisten viinien glukonihappopitoisuus on alhainen, mikä tarkoittaa, että viinin valmistukseen on käytetty terveitä rypäleitä.

c) Maantieteellisen alueen ja tuotteen ominaisuuksien välinen syy-seuraussuhde

Maaperätyyppien sekä melko lauhkean ja kuivan myöhäiskesän ja syksyn ilmaston ansiosta rypäleet kehittyvät oikein erityisesti sadonkorjuuta edeltävissä vaiheissa, ja sadonkorjuuvaiheessa kaikki hyväksytyt lajikkeet kypsyvät eri aikaan. Näin valmistettavista hyvistä perusviineistä syntyy oikeanlaista Cavaa, jossa on kohtalainen alkoholipitoisuus, korkea happopitoisuus ja alhainen pH-arvo. Tuotteen monipuoliset tertiääriset aromit ja kuplien suuri määrä riippuvat täysin tuotantoprosessista aina tirage-vaiheesta sakanpoistoon, joka tapahtuu erityisesti tätä varten varustelluissa tiloissa, joiden ansiosta toinen käyminen ja viinin kypsyminen tapahtuvat hitaasti.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Cavaa voidaan valmistaa rajatun maantieteellisen alueen ulkopuolella viidellä viinikellarilla, sillä näissä viidessä kellarissa valmistettiin perusviiniä ja/tai Cavaa jo ennen 27. helmikuuta 1986 annettua määräystä ja niille myönnettiin lupa 14. marraskuuta 1991 ja 9. tammikuuta 1992 annetuilla ministeriön päätöksillä.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Korkissa on oltava näkyvillä nimi CAVA sekä pullottajan numero.

Espanjan teollis- ja tekijänoikeusrekisteriin (RPI) tai sisämarkkinoilla toimivan yhdenmukaistamisviraston tietoihin rekisteröidyn tavaramerkin käyttö on pakollista.

Vain Cava ”Gran Reserva”- ja Cava ”Paraje Calificado” -kuohuviinien yhteydessä voidaan käyttää ilmaisuja ”Brut Nature”, ”Extra Brut” ja ”Brut”.

Satovuoden ilmoittaminen on Cava ”Reserva”-, Cava ”Gran Reserva”- ja Cava ”Paraje Calificado” -kuohuviinien yhteydessä pakollista.

Cava-kuohuviineissä, jotka eivät ole ”Reserva”-, ”Gran Reserva”- tai ”Paraje Calificado” -viinejä, käytetään merkintää ”Guarda”.

Cava ”Reserva”-, Cava ”Gran Reserva”- ja Cava ”Paraje Calificado” -kuohuviineissä käytetään merkintää ”Guarda Superior”.

Termiä ”kaikista tuotantovaiheista vastaava tuottaja” voivat käyttää vain sekä perusviiniä että Cavaa tuottavat viininvalmistamot, jotka puristavat ja tuottavat valmistamassaan Cavassa käyttämänsä perusviinin sataprosenttisesti, tuottavat valmistamansa Cava-kuohuviinit sataprosenttisesti samoissa tiloissa (viininvalmistamo), eivätkä osta vaakatasossa tai alaviistossa asennossa olevia pulloja muilta tuottajilta.

Erityisten tunnistusmerkintöjen käyttö on pakollista.

Merkintä ”Paraje Calificado” saa olla korkeudeltaan enintään neljä millimetriä, se ei saa olla suurempi kuin tuotemerkki, ja sen rinnalla on mainittava kyseisen alueen nimi.

Linkki eritelmään

https://www.mapa.gob.es/es/alimentacion/temas/calidad-diferenciada/dop-igp/htm/documentos_dop_cava.aspx

(1) EYVL L 9, 11.1.2019, s. 2.